《木稼纪异用聚星堂禁体韵》
清代·彭俊生

年来怕醉愁蕉叶，连阴数日未成雪。晓来万壑冰峥嵘，斗大山斋苦寒绝。

修篁抢地爆竹喧，百尺杉松竞中折。静烧榾柮闭柴门，惨淡云峰飞鸟灭。

欲持寸管写祁寒，冻砚才呵肘还掣。空阶未及盖盆卉，顷刻都成矾块缬。

穿窗曙色疑放晴，起视纤纤下细屑。静中密霰有时跳，雾里飞丝行复瞥。

将军海上开辕门，衔枚壮士口难说。若教入蔡定献俘，何用貔貅同枕铁。

作者简介：彭俊生，字子千，奉新人。诸生。有《冶城山房集》。